### NN 104/2017 (25.10.2017.), Odluka o općinskim porezima Općine Velika Kopanica

Općina Velika Kopanica

2400

Na temelju članka 20., 42. i članka 67. Zakona o lokalnim porezima (»Narodne novine«, broj 115/16.) i članka 32. Statuta Općine Velika Kopanica (»Službeni vjesnik Brodsko-posavske županije« br. 9/09. i 5/13.), Općinsko vijeće Općine Velika Kopanica na svojoj 5. sjednici održanoj 16. listopada 2017. godine, donijelo je

ODLUKU

O OPĆINSKIM POREZIMA OPĆINE VELIKA KOPANICA

1. TEMELJNE ODREDBE

Članak 1.

Ovom Odlukom uređuje se sustav utvrđivanja i naplate općinskih poreza koji su izvor financiranja Općine Velika Kopanica.

2. OPĆINSKI POREZI

Članak 2.

Općinski porezi koje Općina Velika Kopanica uređuje ovom Odlukom su:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

2.1. Porez prirezu na dohodak

Članak 3.

Prirez porezu na dohodak plaća se po stopi od 7%.

Poslove u vezi s evidentiranjem, utvrđivanjem, nadzorom, naplatom i ovrhom radi naplate prireza porezu na dohodak obavlja Ministarstvo financija, Porezna uprava.

Članak 4.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Članak 5.

Vrste poreza na dohodak, obračun, način i rokovi plaćanja poreza na dohodak i oslobađanja plaćanja poreza na dohodak propisani su Zakonom o porezu na dohodak i primjenjuju se pri utvrđivanju prireza porezu na dohodak.

Članak 6.

Obveznik prireza porezu na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema Zakonu o porezu na dohodak i Pravilnika o poreza na dohodak. Osnovica prireza porezu na dohodak je porez na dohodak ostvaren od obveznika čije je prebivalište ili uobičajeno boravište na području Općine Velika Kopanica.

Članak 7.

Prirez porezu na dohodak prihod je Proračuna Općine Velika Kopanica.

2.2. Porez na potrošnju

Članak 8.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Velika Kopanica.

Obveznik poreza na potrošnju je pravna i fizička osoba koja pruža ugostiteljske usluge na području Općine Velika Kopanica.

Članak 9.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% od utvrđene osnovice.

Članak 10.

Osnovica poreza na potrošnju je prodajna cijena pića po kojoj se pića prodaju u ugostiteljskim objektima, bez poreza na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Porezni obveznik utvrđenu obvezu poreza na potrošnju iskazuje na obrascu PPMI-PO I predaje ga do 20.dana u mjesecu za prethodni mjesec, pojedinačno za svaki ugostiteljski objekt.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Porez na potrošnju prihod je Proračuna Općine Velika Kopanica.

2.3. Porez na kuće za odmor

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Velika Kopanica.

Kućom za odmor smatra se svaka zgrada, dio zgrade ili stan koji se koriste povremeno ili sezonski.

Kućom za odmor u smislu ove Odluke ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 12.

Porez na kuće za odmor plaća se u iznosu od 10,00 kn godišnje po četvornom metru korisne površine kuće za odmor.

Članak 13.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 14.

Obveznici poreza na kuće za odmor dužni su do 31. ožujka godine za koju se razrezuje porez podnijeti prijavu poreza nadležnom poreznom tijelu.

Podatke o kućama za odmor potrebne za razrez poreza, odnosno isprave i dokaze koje je obveznik dužan dostaviti uz prijavu poreza iz prethodnog stavka, utvrđuje nadležno porezno tijelo u sadržaju na obrascu prijave poreza.

Obveznik poreza na kuću za odmor dužan je prijaviti promjenu činjenica koje utječu na donošenja rješenja o razrezu poreza kuća na odmor nadležnom poreznom tijelu.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

2.4. Porez na korištenje javnih površina

Članak 15.

Porez na korištenje javnih površina na području Općine Velika Kopanica plaća se po kvadratnom metru (m2) korisne površine kako slijedi:

|  |  |  |  |
| --- | --- | --- | --- |
| 1. | za postavljanje kioska |  |  |
|  | – do 6 m2 |  | 1.000,00 kn/godišnje |
|  | – 6-10 m2 |  | 2.000,00 kn/godišnje |
|  | – više od 10 m2 |  | 4.000,00 kn/godišnje |
| 2. | za postavljanje štandova, stolova, pokretnih vozila za prodaju i drugih naprava za prodaju robe | m2 | 10,00 kn/dnevno |
| 3. | za prodaju prehrambenih ili poljoprivrednih proizvoda, plastike, tekstila, i slično na mjestu određenom za prodaju na malo izvan trgovina | m2 | 10,00 kn/dnevno |
| 4. | za prodaju svijeća i svijeća, lampiona, suvenira i ukrasnih predmeta, dječjih igračaka i sl. | m2 | 10,00 kn/dnevno |
|  | za prodaju svijeća i svijeća, lampiona, suvenira i ukrasnih predmeta, dječjih igračaka i sl. | m2 | 500,00 kn/godišnje |
| 5. | za prigodno i povremeno postavljanje reklama | m2 | 25,00 kn/dnevno |
| 6. | za pokretne naprave i reklame postavljene ispred vlastitih poslovnih prostora ili na javnoj površini | m2 | 200,00 kn/godišnje |
|  | za pokretne naprave i reklame postavljene ispred vlastitih poslovnih prostora ili na javnoj površini | m22 | 20,00 kn/mjesečno |
| 7. | hladnjak ili automat za prodaju sladoleda, slastica, pića i sl. | m2 | 30,00 kn/dnevno |
| 8. | za skladištenje i prodaju građevnog materijala, poljoprivrednih strojeva i drugih uređaja te ambalaže | m2 | 5,00 kn/mjesečno |
| 9. | za postavljanje ljetnih terasa za razdoblje od 1. svibnja do 30. rujna | m2 | 5,00 kn/mjesečno |
| 10. | za privremeno odlaganje ogrijeva, građevnog i drugog materijala |  |  |
|  | – u odobrenom roku do 30 dana | m2 | 0,50 kn/dnevno |
|  | – izvan odobrenog roka | m2 | 2,00 kn/dnevno |
| 11. | za postavljanje cirkusa, luna parkova i drugih zabavnih radnji | m2 | 5,00 kn/dnevno. |

Članak 16.

Pod javnim površinama smatraju se javne zelene površine, pješačke staze, pješačke zone, biciklističke staze, otvoreni odvodni kanali, trgovi, parkovi, igrališta, parkirališta, javne prometne površine i sva zemljišta koja nisu dana na trajno korištenje pravnim ili fizičkim osobama.

Obveznik poreza na korištenje javnih površina iz stavka 1. ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu promocije Općine Velika Kopanica, kao i udruge građana čije je sjedište na području Općine Velika Kopanica.

Članak 17.

Pravne i fizičke osobe koje koriste javne površine dužne su prijaviti korištenje javne površine najmanje tri dana prije početka korištenja, a najkasnije danom korištenja javne površine.

Poslove u vezi s evidentiranjem, utvrđivanjem, nadzorom, naplatom i ovrhom radi naplate poreza na korištenje javnih površina obavlja Jedinstveni upravni odjel Općine Velika Kopanica.

Rješenje o razrezu poreza na korištenje javnih površina iz članka 15. ove Odluke donosi Jedinstveni upravni odjel Općine Velika Kopanica, a porez se naplaćuje u roku od 8 dana od dana izdavanja rješenja.

Odobrenje za korištenje javne površine iz članka 15. ove Odluke izdaje komunalni redar ili Voditelj odsjeka za komunalno gospodarstvo i gospodarenje prostorom Općine Velika Kopanica.

Porez iz članka 15. ove odluke naplaćuje se prilikom zauzimanja javne površine ili na dan održavanja javne manifestacije.

Kontrolu i naplatu poreza vrši voditelj odsjeka za komunalno gospodarstvo i gospodarenje prostorom, komunalni redar, komunalni djelatnik ili osoba koju ovlasti općinski načelnik.

PROVEDBENE ODREDBE

Članak 18.

Na temelju Suglasnosti da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17), Općina Velika Kopanica poslove utvrđivanja, evidentiranja, nadzora, naplate i ovrhe radi naplate općinskih poreza propisanih u članku 2. stavak 1. pod točkama 1., 2. i 3. ove Odluke, u cijelosti prenosi na Ministarstvo financija, Poreznu upravu.

Na temelju Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/2017), Ministarstvu financija, Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Članak 19.

Poslove utvrđivanja, evidentiranja, nadzora, naplate i ovrhe radi naplate općinskog poreza propisanog u članku 2. stavak 1. pod točkom 4. ove Odluke, provoditi će Jedinstveni upravni odjel Općine Velika Kopanica.

Članak 20.

Ministarstvo financija, Porezna uprava dužna je do 15. dana u mjesecu, za prethodni mjesec, Općini Velika Kopanica dostavljati zbirna izvješća o utvrđenim i naplaćenim porezima.

Ministarstvo financija, Porezna uprava dužna je Općini Velika Kopanica dostavljati zbirna izvješća o saldu nenaplaćenih potraživanja poreza i to najkasnije:

– do 28. veljače tekuće godine, sa stanjem na dan 31. 12. prethodne godine,

– do 31. srpnja tekuće godine, sa stanjem na dan 30. 6. tekuće godine.

Članak 21.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima (FINA) da naknadu Ministarstvu financija, Poreznoj upravi iz članka 19. stavak 2. ove Odluke obračuna i uplati u Državni proračun i to do zadnjeg dana u mjesecu za protekli mjesec.

PRIJELAZNE I ZAVRŠNE ODREDBE

Članak 22.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak (»Narodne novine« broj 115/16) i Zakonom o lokalnim porezima »Narodne novine« broj 115/16) jednako se primjenjuju i za poreze propisane ovom Odlukom.

Članak 23.

Ova Odluka stupa na snagu osmoga dana od dana objave u »Službenom vjesniku Brodsko-posavske županije«, osim odredbi o prirezu porezu na dohodak koje stupaju na snagu prvog dana u mjesecu nakon objave u »Narodnim novinama«.

Članak 24.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine« broj 115/16) i ovoj Odluci, a koji nisu dovršeni do 1. siječnja 2018. godine dovršit će se po odredbama Zakona o lokalnim porezima (»Narodne novine« broj 115/16) i odredbama Odluke o općinskim porezima.

Članak 25.

Odredbe članka 11., članka 12., članka 13. i članka 14. ove Odluke prestaju važiti 1. siječnja 2018. godine.

Članak 26.

Danom stupanja na snagu ove Odluke prestaje važiti Odluka o općinskim porezima Općine Velika Kopanica (»Narodne novine« broj 119/2001. i 2/2002.).

Članak 27.

Ova Odluka objavit će se u »Narodnim novinama« i u »Službenom vjesniku Brodsko-posavske županije«.

Klasa: 410-01/17-01/1

Urbroj: 2182/12-03-17-01

Velika Kopanica, 16. listopada 2017.

OPĆINSKO VIJEĆE OPĆINE VELIKA KOPANICA

Predsjednik Općinskog vijeća
 Tomislav Jagić, mag. ing. silv., v. r.